এই বইটিতে রয়েছে নারীমুক্তির অস্পষ্ট মানচিত্রে যাঁরা অগ্রপথিকের সম্মান পাওয়ার দাবি করতেই পারেন, যাঁরা সমুদ্রতটরেখায় লাইটহাউসের মতো, গত শতকের এমনই তিরিশজন ছাঁচভাঙা নারীর কথা৷ এই নারীদের কেউই জীবনের বাঁধাধরা পথে হাঁটেননি৷ কেউ জীবনপাত করেছেন মানুষের সেবায়, কেউ বা দেশমাতৃকার৷ কেউ দিন বদলের সাধনায় সংগ্রাম করে গিয়েছেন আজীবন৷ কেউ গানে, কেউ মূর্তি গড়ায়, কেউ শিল্পকলায় নিজেদের স্বতন্ত্র প্রতিষ্ঠা রচনা করেছেন৷ নিজের জীবন রক্তাক্ত করে কেউ বাংলা থিয়েটারে প্রাণসঞ্চার করেছেন৷ জীবনব্রতে সমর্পিত এই সব নারী এক জায়গায় অভিন্ন৷ এঁরা আশ্চর্যময়ী৷ এঁদের মধ্যে আছেন কল্পনা দত্ত, বীণা দাশ, ইলা মিত্র, সুফিয়া কামাল, মীরা মুখোপাধ্যায়, কেয়া চক্রবর্তী, তৃপ্তি মিত্র, করুণা বন্দ্যোপাধ্যায়, রাজেশ্বরী দত্ত, সুকুমারী ভট্টাচার্য, ছন্দা গায়েন প্রমুখ৷